Komisijos reglamentas (EB) Nr. 1176/2003
2003 m. liepos 1 d.
iš dalies keičiantis Reglamentą (EB) Nr. 1019/2002 dėl prekybos alyvuogių aliejumi standartų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1], su paskutiniais pakeitimais, padarytais Reglamentu (EB) Nr. 1513/2001 [2], ypač į jo 35a straipsnį,
kadangi:
(1) Komisijos reglamento (EB) Nr. 1019/2002 [3] su pakeitimais, padarytais Reglamentu (EB) Nr. 1964/2002 [4], 12 straipsnio 2 dalis nustato, kad, išskyrus 2, 3, 5 ir 6 straipsnius, kurie taikomi nuo 2003 m. lapkričio 1 d., reglamentas taikomas nuo 2002 m. lapkričio 1 d., išskyrus atvejus, kai produktai buvo teisėtai pagaminti ir paženklinti etiketėmis Europos bendrijoje ar teisėtai importuoti į Europos bendriją ir išleisti į apyvartą iki 2003 m. lapkričio 1 d., kuriais gali būti prekiaujama tol, kol bus sunaudotos visos atsargos.
(2) Remiantis Reglamento (EB) Nr. 1019/2002 5 straipsnio c punktu, gali būti nurodomos tik teigiamos savybės, išvardintos 1991 m. liepos 11 d. Komisijos reglamento (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų [5], su paskutiniais pakeitimais, padarytais Reglamentu (EB) Nr. 796/2002 [6], XII priede. Tačiau dėl labai nedidelio minėtame priede nustatytų organoleptinių savybių skaičiaus veiklos vykdytojai patiria sunkumų, savo aliejaus etiketėse norėdami aprašyti organoleptines savybes.
(3) Kadangi šiuo metu nėra jokio objektyvaus metodo, kuriuo naudojantis galima būtų patikrinti tam tikras organoleptines savybes, puikiai pabrėžiančias pirmojo spaudimo alyvuogių aliejaus skonį, aromatą ir spalvą, tokių savybių negalima nurodyti etiketėse. Be to, Reglamento (EB) Nr. 2568/91 XII priede išvardintos teigiamos organoleptinės savybės negali apimti visų alyvuogių veislių arba visų pirmojo spaudimo alyvuogių aliejaus skonių.
(4) Atsižvelgiant į tai, kad tebeieškoma naujų organoleptinių įvertinimo metodų, kurie padidins pirmojo spaudimo alyvuogių aliejaus teigiamų savybių skaičių, taip pat tam, kad įstaigoms, atsakingoms už naujų, išsamesnių metodų kūrimą, būtų suteikta pakankamai laiko tokiems metodams nustatyti, Reglamento (EB) Nr. 1019/2002 5 straipsnio c punkto taikymo data turi būti atidėta vieneriems metams.
(5) Reglamentas (EB) Nr. 1019/2002 turi būti atitinkamai iš dalies pakeistas.
(6) Šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1019/2002 12 straipsnio 2 dalis pakeičiama taip:
"2. Reglamentas taikomas nuo 2002 m. lapkričio 1 d.
2 ir 3 straipsniai, 5 straipsnio a, b ir d punktai ir 6 straipsnis taikomas nuo 2003 m. lapkričio 1 d.
5 straipsnio c punktas taikomas nuo 2004 m. lapkričio 1 d.
11 straipsnis taikomas nuo 2002 m. liepos 1 d.
Tačiau produktais, kurie buvo teisėtai pagaminti ir paženklinti etiketėmis Bendrijoje ar teisėtai importuoti į Bendriją ir išleisti į apyvartą iki 2003 m. lapkričio 1 d., gali būti prekiaujama tol, kol bus sunaudotos visos atsargos."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 1 d.